איגור דודון

ביוגרפיה

איגור דודון נולד בשנת 1975 בכפר סדובה במחוז קלראש ברפובליקה הסובייטית הסוציאליסטית המולדובנית. הוא בן לזוג מולדובנים דוברי רומנית: ניקולאיה דודון ואשתו, גלינה, מורה לשפה הרומנית. הוא למד בפקולטה לכלכלה במסגרת האוניברסיטה הממלכתית לחקלאות של מולדובה וסיים דוקטורט בניהול עסקים בשנת 1998 במסגרת החוג לבנקים ובורסות לניירות ערך, באקדמיה ללימודי כלכלה של מודלובה. בהמשך סיים גם פקולטה למשפט כלכלי במסגרת המכון הבינלאומי לניהול עסקים IMI-NOVA בקישינב.
בשנים 1997–2005 עבד דודון בתחום ההוראה. לימד כסגן מדריך בקתדרה לבנקים ולבורסות לניירות ערך באקדמיה ללימודי כלכלה של מולדובה, במכון הבינלאומי לניהול עסקים (הקתדרה לפיננסים) ובאוניברסיטה הממלכתית של מולדובה. ישב בוועדות הרישוי של המכון הבינלאומי IMI-NOVA ו האוניברסיטה החופשית הבינלאומית ULIM בקישינב.
הפרופסורים מיכאלה גראדו ויואן פופה מן האקדמיה ללימודים כלכליים בבוקרשט האשימו אותו כי בעבודת הדוקטורט שלו העתיק לכאורה מספריהם -"עסקאות במניות" (1997) ו"הבורסה" (1993).
החל מיולי 1997 עבד דודון בבורסה לניירות ערך של מולדובה. בשנים 1997–2011 עבד במומחה בכיר במחלקה לקלירינג (ניקוי), במחלקה לסליקה וכמנהל המערכות האלקטרוניות למשא ומתן ואחר כך כמנהל מחלקת השיווק, הרישום והדירוג במסגרת הבורסה לניירות ערך של מודלובה.
בנובמבר 2001-מאי 2005 היה יושב ראש וחבר במועצת המנהלים של רשות הלאומית לאחסון ניירות ערך של מודלובה בע"ם. בספטמבר 2002-מאי 2005 היה יושב ראש הבורסה האוניברסלית לסחורות של מולדובה.
בשנים 2003–2005 היה חבר בוועדת המומחים שליד הוועדה הלאומית לניירות ערך. ב-2004–22005 היה חבר בוועדה לבוררות של הבורסה לניירות ערך. היה עורך בטאון "הבורסה לניירות ערך של מולדובה" והבטאון הבורסאי של הבורסה האוניברסלית לסחורות "בורסה - דירוג בורסאי".

חייו הפרטיים

איגור דודון נשוי לגלינה ואב לשלושה בנים: בוגדן, ולדוץ וניקולאיה.
לצד רומנית ורוסית, דודון מדבר צרפתית, ויש לו ידע באנגלית ובגרמנית.
החל משנת 2011 מכהן איגור דודון כיושב ראש הפדרציה המולדובנית לשחמט.

הקריירה הפוליטית

במאי 2005 הוא התמנה לסגן שר למסחר וכלכלה בממשלת טארלב השנייה. אחר כך החל מספטמבר 2006 היה לשר המסחר והכלכלה. הוא החזיק תפקיד זה עד ספטמבר 2009 כשממשלת זינאידה גרצ'אני סיימה את כהונתה. ב-2008–2009 כיהן דודון גם כסגן ראש הממשלה בממשלת גרצ'אני.
ביוני 2011 הפסיד דודון מול דורין קיטואקה בבחירות לראשות העיר קישינב. הצביעו בעדו 49.9% מהמצביעים.
בנובמבר 2011 עזב דודון את מפלגת הקומוניסטים של מולדובה מתוך תקווה כי יגיע להסכם עם ממשלת השלטון בראשות הברית לשילוב באירופה כדי להיבחר כנשיא מולדובה ולשים קץ למשבר החוקתי שנמשך שנתיים, מאז התפטרותו של ולדימיר וורונין ב-2009.
בו זמנית עזבו את מפלגת הקומוניסטים גם זינאידה גרצ'אני וורוניקה אברמצ'וק. ב-18 בדצמבר 2011 הצטרף איגור דודון למפלגת הסוציאליסטים של מודלובה ונבחר ליושב ראשה.
ב-2012 מפלגתו תמכה במועמדותו של ניקולאיה טימופטי לנשיאות מולדובה אבל מאוחר יותר הצהיר שהצטער על כך.
בבחירות לפרלמנט ב-30 בנובמבר 2014 מפלגת הסוציאליסטים בראשות דודון זכתה ב-20,51% מהקולות והפכה לסיעה הגדולה ביותר בפרלמנט. היא לא תמכה בתוכנית הממשלה לחיזוק הקשר בין מולדובה להאיחוד האירופי ועברה לאופוזיציה.
במהלך ההפגנות נגד הממשלה בקישינב בינואר 2016 איגוד דודון יחד עם אנדריי נסטאסה ורנאטו אוסאטי הנהיג את תנועת המחאה ובלט כאחד ממנהיגי האופוזיציה במשא ומתן עם ממשלת הרוב של הימין-מרכז.
בסתיו 2016 ייצג את הסוציאליסטים בבחירות לנשיאות. בסיבוב הראשון השיג 47,98% מהקולות. ב-13 בנובמבר 2016 נבחר לנשיא מולדובה עם 52,27% מהקולות מול יריבתו מאיה סאנדו, מועמדת מפלגת הפעולה והסולידריות (47,73%). דודון היה לנשיא השלישי של מולדובה שנבחר בבחירות כלליות (אחרי מירצ'ה סנגור ופטרו לוצ'ינסקי). בחירות כלליות לנשיא התקיימו ב-2016 לראשונה אחרי 20 שנה.

גישתו הפוליטית

דודון אימץ בעבר גישה הדוגלת בהידוק הקשר עם רוסיה ומנוגדת לשילוב מולדובה באירופה ותמך בהצטרפות אפשרית של מולדובה לאיחוד המכס האירו-אסיאתי מיסודה של רוסיה. הוא התבטא בעד ביטול מידי של הסכם ההתחברות של מולדובה עם האיחוד האירופי.
במדיניות הפנים הוא תמך ברעיון הפדרליזציה של רפובליקת מולדובה (ואף של רומניה).
בשנים 2012–2014 הוא הנהיג הפגנות מול עיריית קישינב תוך דרישה להתפטרות ראש העיר דורין קירטואקה והפסקת מדיניות ההפרטות.
בעבר ב-29 במרץ 2012 דודון הציע לארגן משאל עם לשם החלפת הדגל הלאומי הטריקולור של מולדובה (שצבעיו זהים לצבעי הדגל הרומני) בדגל ביקולורי אדום-כחול כשבאמצע ראש של שור הבר בצהוב ללא העיט.
דודון הצהיר בעבר את דבקותו בשמירת העצמאות והנייטרליות של מולדובה, שמירת זהות מולדובה והמולדובנים (למרות היותם דוברי רומנית), שמירת הערכים הנוצריים והמשפחה המסורתית, שיפור היחסים עם רוסיה ושמירת יחסים טובים עם האיחוד האירופי.
הוא הבטיח שיפור העתיד הכלכלי של המדינה תוך מילוי מחדש של ה"חור" של מיליארד דולר ש"נעלם" משלושה בנקים חשובים של מולדובה בימי ממשלות קודמות.